Austfonna
Store norske leksikon,Geografi,Norges geografi,Svalbard
Austfonna er den største isbreen på Svalbard, og Europas nest største isbre i areal. Den dekker nesten hele den østlige delen av øya Nordaustlandet.
Austfonna strekker seg helt fra sjøen og opp til en høyde av 700–800 moh. Breen er 7800 km², litt mindre enn Vatnajökull på Island. Palanderisen er en del av den vestlige delen av Austfonna og Sørfonna er en sørlig del av den store breen. Vegafonna helt i sør-vest regnes også som en del av fonna. Forskning Austfonna er blitt brukt gjennom mange år til forskning på klimaprosesser og forurensningstudier. Målinger av breens massebalanse og bevegelser kan si noe om bidrag til fremtidig havnivå og analyser av prøver tatt fra midt på breen forteller om forurensninger som transporteres med vinden fra sørlige områder.Bråsvellbreen er Austfonnas sørligste bretunge. Den danner en isvegg mot sjøen, og fikk navnet etter en stor surge (et raskt fremrykk) på midten av 1930-tallet. I 2012 begynte et nytt stort surge-framstøt i en sørøstgående brestrøm fra fonna, Storisstraumen, og den pågår fremdeles (2018). Les mer i Store norske leksikon Svalbard Litteratur Moholdt G. Hagen J.O. Eiken T. Schuler T. V.: Geometric changes and mass balance of the Austfonna ice cap, Svalbard, 2010. The Cryosphere; 4: 21–34. 10.3402/polar.v31i0.18460. Dunse, T, T. Schellenberger, J.O.Hagen, A. Kääb, T. V. Schuler, and C. H. Reijmer: Glacier-surge mechanisms promoted by a hydro-thermodynamic feedback to summer melt, 2015. The Cryosphere, 9, 197–215.